Pavel Pelc

Pavel Pelc (* 29. júl 1949 – † 22. júl 2021) bol český hudobník, basgitarista, spevák, skladateľ a podnikateľ. Hral v brnianskych rockových skupinách Speakers, Progres 2 a Futurum.

Biografia 

Pavel Pelc začínal svoju hudobnú kariéru v roku 1965 vo vokálnej skupine Singings. V druhej polovici 60. rokov bol členom a lídrom skupiny Speakers, s ktorou vydal dva single. Začiatkom 70. rokov ale zo Speakers (neskorší názov Junior) odišiel a stal sa členom Skupiny Jana Sochora, ktorá sprevádzala folkového speváka Boba Frídla. V skupine stretol gitaristu Pavla Váně, klávesistu Jana Sochora a bubeníka Zdenka Kluku. Spoločne s Pelcom v roku 1977 natočili pod hlavičkou skupiny Barnodaj album Mauglí. „De facto“ sa tak obnovila skupina The Progress Organization, jedinou zmenou bol Pavel Pelc, ktorý nahradil basgitaristu Emanuela Sideridisa, ktorý sa v prvej polovici 70. rokov odsťahoval do Grécka.

Už počas nahrávania Mauglího ale koncertovala skupina Progres 2 (zostali Váně, Kluka a Pelc, novými hudobníkmi sa stali klávesista Karel Horký a gitarista Miloš Morávek), ktorá chystala rozsiahle audiovizuálne predstavenie – rockovú operu Dialog s vesmírem (premiéra 1978). Pavel Pelc spoločne so Zdeňkom Klukom sa stali jadrom skupiny, ktorá v nasledujúcich rokoch pomerne často menila obsadenie. Nasledovali ďalšie albumy a ďalšie koncertné tematické programy (Třetí kniha džunglí, Mozek a Změna!). Po vydaní albumu Změna! (1988) sa ale skupina Progres 2 transformovala do formácie s názvom Progres-Pokrok, v ktorej už Pavel Pelc nefiguroval. V tom istom roku sa stal členom inej brnianskej skupiny, Futurum, ktorú v prvej polovici 80. rokov založili bývalí členovia Progres 2 Miloš Morávek a Roman Dragoun. Pelc v nej vystriedal Lubomíra Eremiáša. Chystali tretí album, čoskoro ale odišli líder kapely Dragoun s bubeníkom Janom Seidlom a skupina Futurum sa v roku 1989 rozpadla.
 
Po nežnej revolúcii začal Pelc podnikať v oblasti stavebníctva, po rozvoji internetu založil vlastný server s databázou reštaurácií v Česku. V roku 1992 bola skupina Progres 2 obnovená, koncertuje dodnes a Pavel Pelc v nej naďalej figuruje na poste basgitaristu.

Roku 2008 krátko pôsobil v znovuobnovenej skupine Bronz. V roku 2009 hosťoval na dvojkoncerte v Brne pri príležitosti 25. výročia založenia skupiny Futurum.

Diskografia

So Speakers 

 1970 – „Mlha se ztrácí“ (singel)
 1970 – „Atlantida“ (singel)

S Progres 2 
 1978 – „Prám z trámů“ (singel)
 1978 – Mauglí (album)
 1978 – „Roentgen 19'30“ (singel)
 1980 – „Píseň o jablku“ (singel)
 1980 – Dialog s vesmírem (EP)
 1980 – Dialog s vesmírem (album)
 1981 – „Člověk stroj“ (singel)
 1982 – „Muž, který se podobá odvrácené straně Měsíce“ (singel)
 1982 – Třetí kniha džunglí (album)
 1983 – The Third Book of Jengle (album)
 1983 – „Nech je být“ (singel)
 1984 – „Kdo je tam?“ (singel)
 1984 – Mozek (album)
 1985 – „Máš svůj den“ (singel)
 1986 – „Už nemluví“ (singel)
 1988 – Změna! (album)
 1993 – Dialog s vesmírem /live/ (živý album nahraný v roku 1978)
 2008 – Progres Story 1968 - 2008 (živé album z roku 2008)
 2008 – Progres Story 1968 - 2008 (živé DVD z roku 2008)

S Futurum 
 2009 – 25. narozeniny (koncertný album)
 2009 – 25. narozeniny (živé DVD z roku 2009)

Iné projekty

Referencie

Zdroj 
 

Českí rockoví basgitaristi
Českí rockoví klávesisti
Českí rockoví speváci
Českí skladatelia modernej hudby
Členovia skupiny Progres 2